Verhoogde haai-aktiwiteit tussen Oesterbaai en Jeffreysbaai | Maroela Media
Die 15 meter lange walviskarkas wat op 27 Oktober 2016 by St Francisbaai uitgespoel het Foto; Johan Barnard – Transnet National Ports Authority Harbour Master
Die Nasionale Seereddingsinstituut het die publiek Saterdag gewaarsku om versigtig te wees vir verhoogde haai-aktiwiteit aan die Oos-Kaapse kuslyn van Oesterbaai, St Francisbaai en Jeffreysbaai.
Die karkas van ŉ 15 meter lange walvis het Donderdag op Anne Avenue-strand by St Francisbaai uitgespoel en dit het na verwagting tot meer haaie as gewoonlik in die gebied gelei, het Craig Lambinon, woordvoerder van die NSRI, gesê. “Haaie is die afgelope paar dae in die omgewing van Kromrivier en Anne Avenue-strand gesien, ook naby die kuslyn van St Francisbaai opgemerk.”
Lambinon het gesê die walvis is Vrydag in die see in gesleep.
Die walviskarkas is aanvanklik Woensdagmiddag deur die NSRI St Francisbaai naby Jeffreysbaai se kuslyn opgemerk. Dit het daarna Donderdagoggend op Ann Avenue-strand uitgespoel. Rampbestuurbeamptes en vrywilligers het die walviskarkas vasgemaak en ŉ boot gebruik om dit dieper die see in te trek.
Mense neem maar die waarskuwing erenstig op. Binnelanders & kus bewoners ken nie al die gewaar tekens nie!